**REPUBLIKA SRBIJA**

**NARODNA SKUPŠTINA**

**BIBLIOTEKA NARODNE SKUPŠTINE**

**Tema: INSTITUCIJE NADLEŽNE ZA ZAŠTITU LjUDSKIH PRAVA U REPUBLICI HRVATSKOJ**

**Datum: 10.06.2013.**

**Br.: Z-08 /13**

**Ovo istraživanje je uradila Biblioteka Narodne skupštine za potrebe rada narodnih poslanika i Službe Narodne skupštine. Za više informacija molimo da nas kontaktirate putem telefona 3026-532 i elektronske pošte** [**istrazivanja@parlament.rs.**](mailto:istrazivanja@parlament.rs) **Istraživanja koja priprema Biblioteka Narodne skupštine ne odražavaju zvanični stav Narodne skupštine Republike Srbije.**

*Pravni okvir zaštite i unapređivanja ljudskih prava u Republici Hrvatskoj*

U Republici Hrvatskoj ljudska prava svakog pojedinca propisana su Ustavom Republike Hrvatske[[1]](#footnote-1), međunarodnim ugovorima koje je Republika Hrvatska ratifikovala i zakonima.  
  
Ustav Republike Hrvatske u članu 3. zaštitu ljudskih prava određuje kao najvišu vrednost ustavnog poretka Republike Hrvatske. Glavom III Ustava jamči se zaštita ljudskih prava i temeljnih sloboda.  
  
Član 14. Ustava RH proklamuje pravo svakog u Republici Hrvatskoj na Ustavom zajamčena prava i slobode, nezavisno od rase, boje kože, pola, jezika, veroispovesti, političkog ili drugog uverenja, nacionalnog ili socijalnog porekla, imovine, rođenja, obrazovanja, društvenog položaja i drugih osobina. Svi su jednaki pred zakonom. Jamče se, zatim poimence lične i političke slobode i prava (poput prava na život, zabrane mučenja i prisilnog rada, prava na pravičan sudski postupak, nepovredivost doma, zaštitu ličnog i porodičnog života, dostojanstva, ugleda i časti, slobodu mišljenja i izražavanja misli, savesti i veroispovesti itd.). Posebnim poglavljem jamče se ekonomska, socijalna i kulturna prava, kao što su pravo vlasništva, preduzetničke i tržišne slobode, pravo na rad i iz područja rada, i pravo na socijalnu sigurnost, socijalno osiguranje, zdravstvenu zaštitu. Jamči se takođe pravo na obrazovanje, slobodu naučnog, kulturnog i umetničkog stvaralaštva, kao i pravo na zdrav život u zdravom okruženju.

Zaštita prava nacionalnih manjina jamči se članom 15. Ustava, a ona je i detaljno razrađena posebnim Ustavnim zakonom.

U skladu s Ustavom , mnogi zakoni i drugi propisi na različitim nivoima daju praktično značenje temeljnim pravima i slobodama pojedinca. Ovo se odnosi na veliki broj propisa uključujući: zdravstvenu zaštitu, socijalne službe, kazneno zakonodavstvo, zaštitu protiv različitih oblika diskriminacije, obrazovanje.  
  
Republika Hrvatska ratifikovala je i veliki broj međunarodnih ugovora na globalnom i regionalnom nivou, kojima se jamči zaštita i promocija ljudskih prava. Ti ugovori, u koje spada i šest konvencija Ujedinjenih nacija o ljudskim pravima prema kojima postoji obaveza izveštavanja ugovornim telima Ujedinjenih nacija, kao i Evropska konvencija o zaštiti ljudskih prava i temeljnih sloboda, u skladu s odredbama Ustava deo su unutrašnjeg pravnog poretka RH, a po pravnoj snazi su iznad zakona, te ih sudovi mogu i neposredno primenjivati kad odlučuju o pitanjima koja se tiču zaštite ljudskih prava pojedinaca.  
  
Za sprovođenje nacionalnog zakonodavstva i međunarodnih obaveza koje je RH preuzela u području zaštite i promocije ljudskih prava odgovornost pripada celokupnom sistemu državne vlasti, s posebnim naglaskom na ulogu sudova u njihovoj zaštiti, kao i nezavisnih institucija.  
  
Zakon o sudovima (NN, br. 150/05) u članu 5. propisuje: ˝Sudovi sude na osnovi Ustava i zakona. Sudovi sude i na osnovi međunarodnih ugovora koji su deo pravnog poretka Republike Hrvatske. Sudovi primenjuju i druge propise koji su doneti u skladu s Ustavom, međunarodnim ugovorom ili zakonom Republike Hrvatske.˝ U skladu s članom 9. Zakona o ustrojstvu i delokrugu ministarstva i drugih središnjih tela državne uprave (NN, br. 150/11, 22/12, 39/13)[[2]](#footnote-2) Ministarstvo pravosuđa obavlja poslove u vezi sa zaštitom ljudskih prava i prava nacionalnih manjina.

*Zaštita prava nacionalnih manjina*

Savet za nacionalne manjine[[3]](#footnote-3) je osnovan na osnovu odredbi članova 35. i 36. **Ustavnog zakona o pravima nacionalnih manjina** (NN, br. 155/02, 47/10, 80/10, 91/11). Savet za nacionalne manjine je osnovan radi unapređivanja učestvovanja nacionalnih manjina u javnom životu Republike Hrvatske, a posebno radi razmatranja i predlaganja uređivanja i rešavanja pitanja u vezi s ostvarivanjem i zaštitom prava i sloboda nacionalnih manjina. U tom cilju Savet sarađuje s nadležnim državnim telima i telima jedinica lokalne samouprave, većima nacionalnih manjina, odnosno predstavnicima nacionalnih manjina, udruženjima nacionalnih manjina i pravnim licima koja obavljaju delatnosti kojima se ostvaruju manjinska prava i slobode. **Zakon o registru veća i predstavnika nacionalnih manjina**[[4]](#footnote-4) (NN,br. 80/11, 34/12) uređuje način upisa u Registar veća, koordinaciju veća i predstavnika nacionalnih manjina, promenu podataka u upisu i uslove za brisanje iz Registra, te način rada i finansiranje koordinacije veća nacionalnih manjina osnovanih za područje Republike Hrvatske.

Ured za ljudska prava i prava nacionalnih manjina[[5]](#footnote-5) Vlade Republike Hrvatske uspostavljen je 2012. godine odlukom Vlade Republike Hrvatske o spajanju do tada postojećih Ureda za ljudska prava i Ureda za nacionalne manjine.

Uredbom (NN, br. 42/2012) su uređeni delokrug i organizacija Ureda za ljudska prava i prava nacionalnih manjina Vlade Republike Hrvatske. Delokrug Ureda za ljudska prava i prava nacionalnih manjina obuhvata stručne poslove u vezi s sprovođenjem politike zaštite ljudskih prava i posebno prava nacionalnih manjina u Republici Hrvatskoj. Ured prati usklađenost zakonodavnog okvira Republike Hrvatske s Ustavom Republike Hrvatske i međunarodnim instrumentima te predlaže modalitete i mere za punu realizaciju tih prava kao i njihovo unapređenje. Posebno se prati ostvarivanje Okvirne konvencije Saveta Evrope za zaštitu nacionalnih manjina i Ured koordinira izradu izveštaja o njenoj primeni. Ured prati realizaciju Ustavnog zakona o pravima nacionalnih manjina te godišnjih i višegodišnjih akcijskih planova i redovno izveštava nadležna tela koordinirajući i izradu izveštaja.

*Zaštita rodne ravnopravnosti*

Ured za ravnopravnost polova[[6]](#footnote-6) osnovan je 2004. godine Uredbom Vlade Republike Hrvatske (NN 18/04) kao stručna služba Vlade RH za obavljanje stručnih i administrativnih poslova u vezi s ostvarivanjem ravnopravnosti polova u Republici Hrvatskoj. S radom je započeo u martu 2004. godine. Uredba o Uredu za ravnopravnost polova je u više navrata menjana i dopunjavana i vašeća je uredba iz 2012. godine (NN, 39/2012). **Zakon o ravnopravnosti polova** (NN, 82/08)[[7]](#footnote-7) donesen je 2008. godine U skladu sa članom 19. Zakona o ravnopravnosti polova poslove nezavisnog tela nadležnog za suzbijanje diskriminacije u području ravnopravnosti polova obavlja pravobranitelj (ombudsman) za ravnopravnost polova.

Hrvatska je 22. januara 2013. godine potpisala Konvenciju Saveta Evrope o borbi protiv nasilja nad ženama i nasilja u porodici. S obzirom da Konvencija zahteva izmenu zakona Republike Hrvatske predstoji njena ratifikacija na osnovu člana 18. Zakona o sklapanju i izvršavanju međunarodnih ugovora.

*Zaštita prava verskih zajednica*

**Zakon o pravnom položaju verskih zajednica u Hrvatskoj[[8]](#footnote-8)** (NN, 83/02) uređuje prava verskih zajednica u Republici Hrvatskoj. Verske zajednice upisuju se u Evidenciju verskih zajednica koju vodi Ministarstvo uprave.

*Zaštita prava na informisanje*

Agencija za zaštitu ličnih podataka[[9]](#footnote-9) osnovana je **Zakonom o zaštiti ličnih podataka** (NN, 103/3, 118/06, 41/08, 130/11, 106/12)[[10]](#footnote-10). U skladu sa članom 28. Zakona Agencija je samostalna i za svoj rad odgovara Hrvatskom saboru. Radom agencije rukovodi ravnatelj kojeg na predlog Vlade Republike Hrvatske imenuje i razrešava Hrvatski sabor. Nedavnim izmenama iz februara 2013. godine **Zakona o pravu na pristup informacijama** (NN, 25/13)[[11]](#footnote-11) uvedena je institucija poverenika za informisanje kojeg na mandat od pet godina, uz mogućnost ponovnog izbora, bira Hrvatski sabor. Poverenik za informisanje je u svom radu samostalan i nezavisan i za rad odgovara Hrvatskom saboru. Poverenik će preuzeti poslove vezane za pravo na pristup informacijama koje sada obavlja Agencija za zaštitu ličnih podataka.

*Nezavisne institucije za zaštitu i unapređivanje ljudskih prava*

Nezavisne institucije za zaštitu ljudskih pravau Republici Hrvatskoj su:  
Ured pučkog pravobranitelja,  
Ured pravobranitelja za ravnopravnost polova,  
Ured pravobranitelja za decu,

Ured pravobarnitelja za osobe sa invaliditetom.

Institucija pučkog pravobranitelja (ombudsman)[[12]](#footnote-12) ustanovljena je Ustavom Republike Hrvatske i **Zakonom o pučkom pravobranitelju** (NN, br. 76/12). Ustav definiše pučkog pravobranitelja kao opunomoćenika Hrvatskoga sabora za unapređivanje i zaštitu ljudskih prava i sloboda utvrđenih Ustavom, zakonima i međunarodnim pravnim aktima o ljudskim pravima i slobodama koje je prihvatila Republika Hrvatska. Godine 2003. uvedeni su specijalni ombudsmani u Hrvatskoj - Pravobarnitelj za decu i Pravobarnitelj za ravnopravnost polova, a 2008. i Pravobarnitelj za osobe s invaliditetom.  
  
Tokom 2008. godine pučki pravobranitelj dobio je i status institucije za unapređivanje i zaštitu ljudskih prava sa "statusom A", što predstavlja najviši status kojeg Međunarodni koordinacijski odbor za nacionalne institucije dodeljuje instituciji za zaštitu ljudskih prava koja zadovoljava kriterijume iz tzv. "Pariških načela" ( to su: nezavisnost koju jamči ustav ili zakon, autonomnost u odnosu na vlasti, pluralizam u sastavu članstva, široka ovlašćenja za zaštitu i unapređivanje ljudskih prava, dovoljna sredstva za samostalni rad i ovlašćenja za preduzimanje istražnih radnji).  
  
Od 1. januara 2009. godine stupanjem na snagu **Zakona o suzbijanju diskriminacije** (NN, br. 85/08)[[13]](#footnote-13), pučki pravobranitelj postao je i središnje telo nadležno za suzbijanje diskriminacije. U cilju povezivanja i saradnje sa sličnim telima u Evropskoj uniji, Ured pučkog pravobranitelja je 1. januara 2009. godine postao član Evropske mreže tela za suzbijanje diskriminacije. **Zakonom o Nacionalnom preventivnom mehanizmu za sprečavanje mučenja i drugih okrutnih, neljudskih ili ponižavajućih postupaka ili kažnjavanja** (NN, br. 18/11)[[14]](#footnote-14) koji je stupio na snagu 17. februara 2011. godine poslove Nacionalnog preventivnog mehanizmu za sprečavanje mučenja i drugih okrutnih, neljudskih ili ponižavajućih postupaka ili kažnjavanja obavlja pučki pravobranitelj.

*Posebna tela državne uprave za zaštitu i unapređivanje ljudskih prava*

Unutar sistema državne uprave osnovana su i posebna tela u cilju promocije i daljnjeg unapređivanja zaštite ljudskih prava. Posebnim pitanjima iz područja ljudskih prava ili posebno osetljivim grupama posvećuje se posebna pažnja, te su u tu svrhu osnovana i nacionalna tela.

Povjerenstva i nacionalni odbori Vlade RH za zaštitu ljudskih prava:  
  
Povjerenstvo Vlade RH za ljudska prava,  
Povjerenstvo Vlade RH za praćenje provedbe Nacionalnog programa za Rome,  
Povjerenstvo za osobe s invaliditetom,  
Povjerenstvo za prevenciju poremećaja u ponašanju djece i mladeži,  
Nacionalni odbor za međunarodno humanitarno pravo,  
Nacionalni odbor za obrazovanje o ljudskim pravima,  
Nacionalno bioetičko povjerenstvo za medicinu,  
Komisija za odnose s vjerskim zajednicama,  
Vijeće za djecu,  
Savjet za razvoj civilnog društva,  
Savjet za nacionalne manjine.

U Hrvatskoj deluje i velik broj nevladinih organizacija specijaliziranih u području zaštite i unapređivanja ljudskih prava koje aktivno doprinose ostvarenju svih ljudskih prava za sve i bez diskriminacije.

*Nacionalni programi za unapređivanje ljudskih prava*  
Nacionalni program za suzbijanje trgovine ljudima 2005.-2008.  
Operativni plan za suzbijanje trgovine ljudima za 2006.  
Nacionalni program za suzbijanje trgovine decom od 2005.-2007.  
Nacionalni program za Rome iz 2003.  
Akcijski plan Decenija za uključivanje Roma 2005.-2015.  
Nacionalni plan aktivnosti za dobrobit, prava i interese dece 2006.-2012.

Nacionalna strategija stvaranja posticajnog okruženja za razvoj civilnog društva od 2012 do 2016. godine  
  
U izradi se nalazi Strategija za borbu protiv diskriminacije**.** (Nacionalni plan za borbu protiv diskriminacije 2013-2018).

Svi više navedeni zakoni doneseni su ili izmenjeni u periodu 2008-2013. godina, osim Zakona o pravnom položaju verskih zajednica u Hrvatskoj iz 2002. godine. U pripremi je nacrt predloga novog zakona kojim će se urediti prava verskih zajednica u Republici Hrvatskoj.

Istraživanje uradile:

Jelena Marković

viši savetnik - istraživač

Tanja Ostojić

načelnik Biblioteke

1. Internet adresa : http://narodne-novine.nn.hr/clanci/sluzbeni/232289.html [↑](#footnote-ref-1)
2. Tekst zakona dostupan je na internet stranici : http://www.zakon.hr/z/410/Zakon-o-ustrojstvu-i-djelokrugu-ministarstva-i-drugih-sredi%C5%A1njih-tijela-dr%C5%BEavne-uprave [↑](#footnote-ref-2)
3. Internet adresa: http://www.savjet.nacionalne-manjine.info/index.php [↑](#footnote-ref-3)
4. Internet adresa : http://www.zakon.hr/z/477/Zakon-o-Registru-vije%C4%87a,-koordinacija-i-predstavnika-nacionalnih-manjina [↑](#footnote-ref-4)
5. Internet adresa: http://www.uljppnm.vlada.hr/ [↑](#footnote-ref-5)
6. Internet adresa: http://www.ured-ravnopravnost.hr [↑](#footnote-ref-6)
7. Internet adresa : http://www.ured-ravnopravnost.hr/site/hr/zakon-o-ravnopravnosti.html [↑](#footnote-ref-7)
8. Internet adresa: http://www.zakon.hr/z/284/Zakon-o-pravnom-polo%C5%BEaju-vjerskih-zajednica [↑](#footnote-ref-8)
9. Internet adresa: http://azop.hr/page.aspx?PageID=8 [↑](#footnote-ref-9)
10. Internet adresa : http://www.zakon.hr/z/220/Zakon-o-za%C5%A1titi-osobnih-podataka [↑](#footnote-ref-10)
11. Internet adresa: http://www.zakon.hr/z/126/Zakon-o-pravu-na-pristup-informacijama [↑](#footnote-ref-11)
12. Internet adresa : http://www.ombudsman.hr/ [↑](#footnote-ref-12)
13. Internet adresa: http://narodne-novine.nn.hr/clanci/sluzbeni/340327.html [↑](#footnote-ref-13)
14. Internet adresa: http://www.zakon.hr/z/440/Zakon-o-nacionalnom-preventivnom-mehanizmu-za-spre%C4%8Davanje-mu%C4%8Denja [↑](#footnote-ref-14)